“ชูชาติ” ย้ำเป้าปี 61 โต 40% ลุยเปลี่ยนชื่อเป็น MTC เน้นภาพลักษณ์ธุรกิจ “สินเชื่อ”
"ชูชาติ" ย้ำเป้าปี 61 โต 40% ลุยเปลี่ยนชื่อเป็น MTC เน้นภาพลักษณ์ธุรกิจ "สินเชื่อ" 
16 มี.ค. 2561

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz.ว่า ในปี 2561 บริษัทวางเป้าหมายการเติบโตไว้ที่ 40% โดยเป็นการเติบโตของสินเชื่อใหม่ 40% และการเติบโตของลูกหนี้คงค้าง 40% และมีการคุมหนี้เสีย (NPL) ให้อยู่ที่ประมาณ 1.5%
อีกทั้ง บริษัทมีแผนเปลี่ยนชื่อบริษัทจาก เมืองไทย ลิสซิ่ง เป็น เมืองไทย แคปิตอล หรือ MTC เพื่อขจัดความเข้าใจผิดจากนักลงทุนทั้งในและต่างประเทศที่ยังไม่รู้จักให้เข้าใจถูกต้องว่า บริษัทประกอบธุรกิจ “สินเชื่อ” ไม่ใช่ธุรกิจ “เช่าซื้อ” ซึ่งกระบวนการเปลี่ยนชื่อยังอยู่ในส่วนของคณะกรรมการบริษัทให้ความเห็นชอบแล้วเท่านั้น ส่วนรายละเอียดยังคงต้องรอปรึกษาหารือ และผ่านการอนุมัติจากผู้ถือหุ้นต่อไป